Die Death Valley, in Afrikaans ook bekend as Doodsvallei, is 'n depressie en geleë in die oostelike Inyo County, Kalifornië, en strek noordweswaarts. Dit is 80 km oos van die Sierra Nevada en 10 km tot 56 km vanaf die Nevada-grenslyn. Die vallei is ongeveer 208 km lank, 10 tot 22 km wyd en die laagste punt by Badwater is 86 m onder seevlak. Interessant genoeg is Mount Whitney, die hoogste punt in die Verenigde State (uitgesonder Alaska) slegs sowat 120 km wesnoordwes van die laagste punt in die Death Valley. Op 10 Julie 1913 is 'n temperatuur van 56,7 °C hier gemeet. Dit is die hoogste temperatuur wat nog in die Verenigde State gemeet is. Die naam van Kalifornië se Death Valley herdenk die dood van 'n groep prospekteerders wat tydens die groot goudstormloop van Kalifornië in 1849 probeer het om die kom oor te steek. Die kom, wat 'n oppervlakte van omtrent 1 450 km² het, is in die noordelike deel van die Colorado-woestyn geleë en is nog ’n voorbeeld van 'n sinkdalkom; sy diepste deel is 86 m benede seespieël.